העונה החדשה בליגה הלאומית בכדורסל תצא בקרוב לדרכה, אבל עוד לפני כן ייערך ביום שלישי גמר טורניר ההכנה שיפגיש את המנצחות של הערב (ראשון), מכבי קריית גת שניצחה את הפועל רמת גן/גבעתיים 69:72 מול אליצור קריית אתא, שגברה על הפועל עפולה 67:97, במסגרת חצאי הגמר של הטורניר.
המשחק הראשון של הערב היה במעמד צד אחד ובסיומו הצפוניים השיגו את הכרטיס הראשון לגמר. כבר מהפתיחה ניתן היה לראות שמדובר במשחק חד צדדי והמקומיים כלל לא התקשו מול הקבוצה מבירת העמק, עדיין ללא דוד אלהרר על הקווים, והעפילו לגמר הטורניר. כבר ברבע הראשון קריית אתא הובילה ביתרון דו ספרתי ומשם הגדילה ל-28:51 במחצית. החצי השני היה לפרוטוקול בלבד והמשחק הסתיים בתבוסה של האורחת. רודני אלכסנדר בלט עם 19 נקודות, מאליק קוק הוסיף 16. טראוויס קוהן קלע 11 בשורות המפסידה.
היורדת מליגת העל השיגה את הכרטיס הנוסף לגמר טורניר ההכנה עם ניצחון דרמטי. לאורך המשחק כולו התנהל קרב שקול בין שתיים מהקבוצות הבולטות בליגה הלאומית, שעתידות להיות בין המועמדות לעלייה לליגת ווינר בתום העונה. הרבע הראשון הסתיים ביתרון דחוק של 15:16 לקריית גת, אך ברבע השני ר"ג/גבעתיים עם יכולת טובה של צמד הזרים רשאד מאדן וגלן רוברט הפכה ל-31:35. הכל התנקז לרבע האחרון ושם קריית גת הייתה מרוכזת יותר. הביתיים כבר הובילו 66:70, אבל מאדן הנהדר צימק לנקודה בלבד, קרית גת יצאה להתקפה מכריעה ועם סל ניצחון ענק רשמה עלייה לגמר. אלון ספיר קלע 16 נקודות לזכות המנצחת, 23 למאדן מנגד.